Broj: 711-I-626-M-79/23-02-21

Zagreb, 30. ožujka 2023.

 **KRISTINA PERIĆ**

 **zamjenica gradonačelnika Grada Knina**

**Predmet: mišljenje na zahtjev obveznice Kristine Perić,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 22. ožujka 2023. pod brojem 711-U-3648-M-79/23-01-25 zaprimilo je zahtjev za mišljenje koji je podnijela obveznica Kristina Perić, zamjenica gradonačelnika Grada Knina.

U podnesenom zahtjevu obveznica traži mišljenje Povjerenstva smije li istovremeno uz obnašanje dužnosti zamjenice gradonačelnika Grada Knina biti član školskog odbora osnovne škole kojoj je osnivač županija temeljem imenovanja od strane župana.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa (“Narodne novine“, broj 143/21, dalje ZSSI), na 3. sjednici održanoj 30. ožujka 2023. obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Uvidom u odluku o utvrđivanju pravnih osoba od posebnog interesa za Šibensko - kninske županije, Povjerenstvo je utvrdilo da je Osnovna škola dr. Franje Tuđmana od posebnog interesa za Šibensko-kninsku županiju.

Člankom 118. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22) propisano je da školom upravlja školski odbor, slijedom čega je Povjerenstvo utvrdilo da je Školski odbor Osnovne škole Franjo Tuđman u Kninu tijelo upravljanja navedenom ustanovom.

Imajući u vidu prethodno navedeno, napominjemo kako sukladno članku 18. stavku 2. ZSSI-a obveznici iznimno mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju.

Naime, obveznica bi da nije zamjenica gradonačelnika odnosno obveznica iz članka 3. stavka 1. točke 34. ZSSI-a mogla biti članica školskog odbora ustanove od posebnog interesa, međutim, kako je člankom 18. stavkom 6. propisano da se odredbe stavka 2. istoga članka ne odnose na općinske načelnike, gradonačelnike, župane i njihove zamjenike, na nju se primjenjuje odredba stavka 1. navedenog članaka, slijedom čega obveznica Kristina Perić, budući da obnaša dužnost zamjenice gradonačelnika Grada Knina. ne može istovremeno biti članicom školskih odbora, pa tako niti članicom školskog odbora Osnovne škole dr. Franje Tuđmana, kao ustanove od posebnog interesa za Šibensko-kninsku županiju.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznici Kristini Perić, elektroničkom dostavom
2. Objava na internetskoj stranici Povjerenstva
3. Pismohrana